Χριστιανική Δημοκρατία (Ελλάδα)

Η **Χριστιανική Δημοκρατία** είναι ελληνικό χριστιανοσοσιαλιστικό πολιτικό κόμμα το οποίο ιδρύθηκε στις 29 Νοεμβρίου 1953 από τον Νικόλαο Ψαρουδάκη.       

Η πολιτική δραστηριότητά του είχε απαγορευθεί στο διάστημα της δικτατορίας των Συνταγματαρχών (1967-1974). Επανιδρύθηκε στις 6 Ιανουαρίου 1975 ως κοινωνικό κίνημα που ενεργοποιεί τον κομματικό χαρακτήρα του όποτε κρίνει σκόπιμο. Από την ίδρυση του Κινήματος κυκλοφορεί συνεχώς η εφημερίδα του «Χριστιανική» (αρχικά με τον τίτλο «Χριστιανική Δημοκρατία»), με εξαίρεση το διάστημα που η δικτατορία των Συνταγματαρχών είχε επιβάλει προληπτική λογοκρισία (21 Απριλίου 1967 έως και ολόκληρο το 1969) και από τον Δεκέμβριο του 1973 έως τον Ιούλιο του 1974, όταν το δικτατορικό καθεστώς έκλεισε την εφημερίδα.

## Ιστορικό
Στις εκλογές του 1956 είχε αυτόνομη κάθοδο μόνο στο νομό Σάμου, αλλά έλαβε μόλις 449 ψήφους, και ποσοστό 0,01%. Το 1961, συγκροτήθηκε η οργάνωση νεολαίας της, η Ελληνική Χριστιανοσοσιαλιστική Οργάνωση Νέων (Ε.Χ.Ο.Ν.). Στις εκλογές του 1963, κατέβασε συνδυασμό μόνο στο νομό Χανίων έλαβε 1267 ψήφους, και ποσοστό 0,03%. Το 1967, είχε περίπου 1.000 μέλη και είχε καταρτίσει συνδυασμούς για κάθοδο στις εκλογές του Μαΐου 1967, που ματαιώθηκαν λόγω του πραξικοπήματος της 21ης Απριλίου.

Σε όλη τη διάρκεια της δικτατορίας, η πολιτική δραστηριότητα του κινήματος ήταν απαγορευμένη, όπως και των άλλων κομμάτων. Ούτε και η εφημερίδα κυκλοφόρησε το διάστημα 1967-1969, λόγω του καθεστώτος της προληπτικής λογοκρισίας. Μόνο από τον Ιανουάριο του 1970 με την άρση του καθεστώτος αυτού, κυκλοφόρησε η εφημερίδα «*Χριστιανική*», μέχρι τις 8 Δεκεμβρίου του 1973, όταν την έκλεισε λόγω της μαχητικής αντιδικτατορικής αρθρογραφίας η δεύτερη διακυβέρνηση της χούντας των συνταγματαρχών. Ο ηγέτης της, Νικόλαος Ψαρουδάκης, εξορίστηκε από το καθεστώς στη Γυάρο. Οι νεολαίοι της δημιούργησαν την παράνομη οργάνωση Χ.Α.Ρ.Α. (Χριστιανική Αντίσταση, Ριζοσπαστική Αλλαγή), και κυκλοφόρησαν το φυλλάδιο *Χαραυγή*, στο οποίο υπήρχαν αντιστασιακά κείμενα.  Στο διάστημα που μεσολάβησε μέχρι την πτώση της χούντας των συνταγματαρχών, μέλη και φίλοι της Χ.Δ. στο εξωτερικό κυκλοφόρησαν το αντιδικτατορικό φυλλάδιο "Καινούργιοι Ορίζοντες".  

Αμέσως μετά τη μεταπολίτευση, στις εκλογές του 1974 η Χριστιανική Δημοκρατία συνεργάστηκε με την Ένωση Κέντρου-Νέες Δυνάμεις, με τη συμμετοχή του Νίκου Ψαρουδάκη και του Στέλιου Παπαθεμελή στα ψηφοδέλτια της Α΄ Αθηνών και της Α΄ Θεσσαλονίκης αντίστοιχα, η οποία έλαβε 20,42%.   

Στις εκλογές του 1977, συμμετείχε στη Συμμαχία Προοδευτικών και Αριστερών Δυνάμεων, η οποία έλαβε 2,72%.  

Στις ευρωεκλογές και στις εθνικές εκλογές του 1981, κατήλθε αυτόνομα, λαμβάνοντας 1,15% και 0,15% αντίστοιχα. Στις ευρωεκλογές του 1984, έλαβε 0,45%, ενώ ένα χρόνο αργότερα, στις εθνικές εκλογές του 1985 συνεργάστηκε με το ΠΑ.ΣΟ.Κ.. Ο ιδρυτής και πρόεδρος του Κινήματος Νίκος Ψαρουδάκης εξελέγη βουλευτής στο ψηφοδέλτιο επικρατείας (1985-1989) με τη συμφωνία να ανεξαρτητοποιηθεί μετά την εκλογή του, ώστε να εκπροσωπεί αυτόνομα τη Χριστιανική Δημοκρατία στη Βουλή.  

Στις εκλογές του Ιουνίου του 1989, κατήλθε αυτόνομα λαμβάνοντας 0,2%, ενώ στις ευρωεκλογές του ίδιου έτους έλαβε 0,41%. 

Τέλος, στις εκλογές του 2007, υποστήριξε την Δημοκρατική Αναγέννηση, κάτι που δεν έκανε, και στις εκλογές του 2009.

Η Χριστιανική Δημοκρατία από το 2010 έχει σταθερά ταχθεί κατά των μνημονίων και της μνημονιακής διακυβέρνησης. Στα πλαίσια αυτά, το 2016 είχε γίνει συζήτηση μεταξύ της Χριστιανικής Δημοκρατίας και της Λαϊκής Ενότητας για κοινή δράση σε αντιμνημονιακούς κοινωνικούς αγώνες. Η Χριστιανική Δημοκρατία στις εκλογές έχει καλέσει τα μέλη και τους φίλους της να ψηφίζουν βάσει πολιτικού πλαισίου αντιμνημονιακά.

Στις εθνικές εκλογές του 2023 η Χριστιανική Δημοκρατία συμμετείχε από κοινού με την Δημοκρατική Αναγέννηση και την «Ομάδα Πολιτικής Πρωτοβουλίας» στον συνασπισμό «Πολιτική Πρωτοβουλία» με ψηφοδέλτια σε 49 εκλογικές περιφέρειες.

## Αποτελέσματα εκλογών
### Βουλή των Ελλήνων

### Ευρωπαϊκό Κοινοβούλιο

## Παραπομπές


## Πηγές
* 
* Θ' Συνέδριο της Χ.Δ. 2019. Αποφάσεις 
* Πολιτική απόφαση εκτάκτου Συνεδρίου. Σεπτέμβριος 2015 
* Η' Συνέδριο της Χ.Δ. 2015. Θέσεις και κείμενα. 
* ΜΝΗΜΟΝΙΟ. Η υποθήκευση της Ελλάδας. Β' ΕΚΔΟΣΗ. 2015. "Χριστιανική"
* 7th Congress of Christian Democracy. Athens 2007. In order to overcome the economic and sociopolitical crisis. 
* Ζ’ Συνέδριο της Χ.Δ. 2011. Διακήρυξη. 
*ΜΝΗΜΟΝΙΟ. Η υποθήκευση της Ελλάδας. Α' ΕΚΔΟΣΗ. 2010. "Χριστιανική"
* Γ' Συνέδριο της Χριστιανικής Δημοκρατίας. 1991. Θέσεις και κείμενα. Αθήνα 1992
* Β' Συνέδριο της Χριστιανικής Δημοκρατίας. 1984. Θέσεις και κείμενα. Αθήνα 1984
* Α' Συνέδριο της Χριστιανικής Δημοκρατίας. 1979. Θέσεις και κείμενα. Αθήνα 1980. 
* Επικαιροποιημένο Καταστατικό της Χριστιανικής Δημοκρατίας.
* Νίκου Ψαρουδάκη. Να πέσει η τυραννία. Αντιστασιακά κείμενα 1972-73
* Ανδρέα Χ. Αργυρόπουλου, Χριστιανοί και πολιτική δράση στην περίοδο της Δικτατορίας,1967-1974, εκδ. Ψηφίδα, Αθήνα, 2004
* Δημήτριος Απ. Καραμπερόπουλος, Κοινωνικοπολιτικά βιώματα μιας εικοσιπενταετίας [1964-1989]. Κείμενα στα τέσσερα παιδιά μου, Αθήνα, 2013

## Εξωτερικοί σύνδεσμοι
* 

Κατηγορία:Ελληνικά πολιτικά κόμματα